“נרים כוס לחיים. לחיי השוויון, לחיי הצדק ולחיי אנשים טובים” בברכה זו נפתח הערב לקידום ולעידוד אמנות אקטביסטית וביקורתית בנתניה, “בזעקה גדולה 2”, שהתקיים בפאב לגנסקי ביום חמישי שעבר. בערב עצמו, בהשתתפות מעל 200 מתושבי העיר, עלו על הבמה עשרים אמנים בהרכבי תיאטרון, מוזיקה, הקראת שירה וריקוד עם יצירות אמנות פרי עטם, המבקרות באופן חריף את השיטה הכלכלית הקיימת – אותה כינו “קלקלת ישראל”.
ההכנות לקראת הערב, המבוסס על טהרת אמנים המתגוררים בנתניה, בהם פעילי תנועת תרבות – תנועה שחרטה על דגלה לקדם ילדים ובני נוער באמצעות האמנות, נמשכו כשלושה חודשים. במסגרת זו, כך נמסר לנתניה און ליין, התקיימו מפגשים על בסיס שבועי בימי שישי – במטרה לגבש דרכי עבודה משותפות. במהלך הערב, כאמור, הועלו קטעים אמנותיים המבקרים את פערי העוני, שיקוף המדיניות הקפיטליסטית, מעמד העובדים ועוד. בקידום הערב סייעה מינהלת מרכז העיר.